PÖYTÄKIRJA Euroopan yhteisön ja Liettuan tasavallan välisessä kalastussuhteita koskevassa sopimuksessa määrättyjen väliaikaisten yhteisyritysten ja yhteisyritysten edellytyksistä

EUROOPAN YHTEISÖ,

jäljempänä `yhteisö`,

ja

LIETTUAN TASAVALTA,

jäljempänä `Liettua`,

jäljempänä `osapuolet`,

jotka

OVAT SOPINEET SEURAAVAA:

1 artikla

Tässä pöytäkirjassa sovelletaan seuraavia määritelmä:

a) väliaikainen yhteisyritys on mikä tahansa yhteenliittymä, joka perustuu rajoitetuksi ajaksi yhteisön laivanvarustajien ja Liettuasta kotoisin olevien oikeushenkilöiden välillä tehtyyn sopimukseen ja jonka tarkoituksena on jonkin Euroopan yhteisön jäsenvaltion lipun alla purjehtivien alusten avulla yhteisesti kalastaa ja hyödyntää Liettuan kalastuskiintiöitä ja jakaa yhteisestä taloudellisesta toiminnasta aiheutuvat kustannukset, voitot ja tappiot ensisijaisesti yhteisön markkinoille suuntautuvien toimitusten näkökulmasta;

b) yhteisyritys on mikä tahansa Liettuan lainsäädännön alainen yritys, joka on yhden tai useamman yhteisön laivanvarustajan ja yhden tai useamman Liettuasta kotoisin olevan osakkaan muodostama ja jonka tarkoituksena on Liettuan lipun alla purjehtivien alusten avulla kalastaa ja mahdollisesti hyödyntää Liettuan kalastuskiintiöitä ensisijaisesti yhteisön markkinoille suuntautuvien toimitusten näkökulmasta;

c) yhteisön alus on jonkin yhteisön jäsenvaltion lipun alla purjehtiva ja yhteisössä rekisteröity alus;

d) yhteisön laivanvarustaja on johonkin yhteisön jäsenvaltioon sijoittautunut laivanvarustaja;

e) yhteisyrityshankkeiden perustaminen on Liettuaan sijoittautunut, Liettuan kalavarojen hyödyntämiseksi ensisijaisesti yhteisön markkinoille suuntautuvia toimituksia varten perustettu yksityisoikeudellinen yritys, jonka perustamispääoma on peräisin yhdestä tai useammasta yhteisön jäsenvaltiosta.

2 artikla

1. Osapuolten on luotava suotuisat edellytykset yhdestä tai useammasta yhteisön jäsenvaltiosta peräisin olevalla pääomalla rahoitettavien yritysten perustamiseksi Liettuaan ja sellaisten Liettuan ja yhteisön laivanvarustajien välisten kalatalousalan yhteisyritysten ja väliaikaisten yhteisyritysten perustamiseksi, joiden tarkoituksena on yhteisesti hyödyntää Liettuan kalavaroja tässä pöytäkirjassa määrättyjen edellytysten mukaisesti.

2. Liettuan on sallittava 1 kohdassa tarkoitetuille yhteisyrityksille liitteessä I mainitut kalastusmahdollisuudet.

3. Osana laivastonsa uudelleenjärjestämismenettelyä yhteisön on helpotettava yhteisön alusten liittymistä Liettuaan sijoittautuneisiin tai sijoittautuviin yhteisyrityksiin. Tämän vuoksi ja osana kalastusteollisuutensa teknisiä uudistustoimia Liettuan on tämän sopimuksen nojalla siirrettävä kalastuslisenssit ja myönnettävä uudet asianmukaiset lisenssit.

4. Niitä yhteisön aluksia, jotka on liitetty Liettuan kalastuslaivastoon 5 artiklan mukaisesti ja liitteessä IV tarkoitetun taloudellisen tuen avulla, ei voida liittää uudelleen yhteisön laivastoon.

3 artikla

1. Osapuolten on valittava 2 artiklassa määrättyjä väliaikaisia yhteisyrityksiä ja yhteisyrityksiä koskevat hankkeet. Tätä tarkoitusta varten on perustettava sekakomitea:

- arvioimaan osapuolten esittämiä 2 artiklassa määrättyjen ja liitteessä II esitettyjen perusteiden mukaisia väliaikaisten yhteisyritysten ja yhteisyritysten perustamista koskevia hankkeita;

- varmistamaan hankkeiden asianmukainen hallinto ja valvomaan hankkeille 5 artiklan mukaisesti myönnetyn taloudellisen tuen käyttöä;

- tarkastamaan Liettuan kalastusvyöhykkeellä toimiviin väliaikaisiin yhteisyrityksiin kuuluvien yhteisön alusten toimia ennen niiden sopimuksen päättymistä.

2. Sekakomitea kokoontuu kerran vuodessa joko Vilnassa tai Brysselissä ja poikkeuksellisesti jommankumman osapuolen vaatimuksesta.

4 artikla

1. Edellä 2 artiklassa tarkoitettujen väliaikaisten yhteisyritysten perustamisen edistämiseksi osapuolten valitsemien hankkeiden on oltava tukikelpoisia liitteessä III määrättyjen edellytysten mukaisesti.

2. Yhteisön on myönnettävä yhteisön laivanvarustajan kanssa väliaikaisen yhteisyrityksen muodostavalle liettualaiselle yritykselle taloudellista tukea, joka on viisitoista (15) prosenttia yhteisön laivanvarustajalle myönnetystä tuesta.

5 artikla

1. Edellä 2 artiklassa tarkoitettujen yhteisyritysten perustamisen edistämiseksi osapuolten valitsemien hankkeiden on oltava tukikelpoisia liitteessä IV määrättyjen edellytysten mukaisesti.

2. Yhteisyritysten perustamisen ja kehittämisen edistämiseksi yhteisön on myönnettävä Liettuaan äskettäin perustetuille yhteisyrityksille taloudellista tukea, joka on viisitoista (15) prosenttia yhteisön laivanvarustajalle myönnetystä tuesta. Yhteisö maksaa tämän liikeomaisuuden muodossa olevan taloudellisen tuen Liettuan tasavallan maatalousministeriön kalastusosastolle, joka määrää sen käyttötavoista ja hallinnosta. Liettua antaa sekakomitealle tiedon siitä, miten varat on käytetty.

6 artikla

Yhteisyritysten perustamisesta ei saa aiheutua Liettuan laivastokapasiteetin kasvua.

7 artikla

Väliaikaisten yhteisyritysten ja yhteisyritysten perustamista ja kalavaroille pääsyä koskevat edellytykset vahvistetaan liitteessä V.

8 artikla

Edellä 4 ja 5 artiklassa tarkoitettu taloudellinen tuki maksetaan yhteisön laivanvarustajille korvaamaan osaksi Liettuaan perustetusta yhteisyrityksestä tai väliaikaisesta yhteisyrityksestä aiheutuneet rahoitusosuudet ja kyseisen aluksen poistamiseksi yhteisön rekisteristä.

9 artikla

Euroopan komissio maksaa sopimuksen 5 artiklassa ja tämän pöytäkirjan 4 ja 5 artiklassa tarkoitettujen väliaikaisten yhteisyritysten ja pysyvien yhteisyritysten perustamista koskevana taloudellisena tukena 2 500 000 ecua tämän pöytäkirjan voimassaoloaikana.

10 artikla

Tämän pöytäkirjan liitteet ovat sen erottamaton osa.

11 artikla

1. Tämän pöytäkirjan määräykset tulevat voimaan päivänä, jona osapuolet ilmoittavat toisilleen tätä varten tarvittavien menettelyjen saattamisesta päätökseen.

2. Tämä sopimus on tehty kolmeksi vuodeksi. Ennen sopimuksen voimassaolon päättymistä osapuolten on aloitettava neuvottelut päättääkseen pöytäkirjaa ja/tai liitteitä koskevista, seuraavana kautena mahdollisesti tarvittavista muutoksista.

12 artikla

Tämä sopimus tehdään kahtena kappaleena englannin, espanjan, hollannin, kreikan, italian, portugalin, ranskan, ruotsin, saksan, suomen ja tanskan sekä liettuan kielellä, ja jokainen teksti on yhtä todistusvoimainen.

Euroopan yhteisön puolesta

Liettuan tasavallan puolesta

LIITE I

YHTEISYRITYSTEN KALASTUSMAHDOLLISUUDET

Sopimuksen 5 artiklan sekä tämän pöytäkirjan 2 artiklan 2 kohdan mukaisesti Liettua tukee väliaikaisten yhteisyritysten ja yhteisyritysten perustamiselle ja toiminnalle suotuisan ja vakaan ilmapiirin edistämistä ja ylläpitämistä.

Tätä varten Liettua varmistaa tällaisten väliaikaisten yhteisyritysten ja yhteisyritysten syrjimättömän, tasapuolisen ja oikeudenmukaisen kohtelun. Sen avulla Liettuan lipun alla purjehtiville yhteisön aluksille annetaan mahdollisuus päästä hyödyntämään Liettuan kalavaroja ja saada käyttöönsä romutettuja Liettuan aluksia koskevat kiintiöt ja lisenssit.

LIITE II

HANKKEIDEN VALINTAA KOSKEVAT MENETELMÄT JA PERUSTEET

1. Osapuolet antavat toisilleen esitettyjä hankkeita koskevia tietoja sellaisten tämän pöytäkirjan 2 artiklan mukaisten väliaikaisten yhteisyritysten ja yhteisyritysten perustamista varten, jotka saavat yhteisön rahallista tukea.

2. Kyseisen jäsenvaltion tai kyseisten jäsenvaltioiden toimivaltaiset viranomaiset esittävät hankkeet yhteisölle.

3. Yhteisö esittää sekakomitealle luettelon hankkeista, jotka voivat saada tämän pöytäkirjan 4 ja 5 artiklan mukaista taloudellista tukea. Sekakomitea arvioi hankkeet pääasiassa seuraavien perusteiden mukaan:

a) ehdotettuihin kalastustoimiin soveltuva teknologia,

b) kohteena olevat saalislajit ja kalastusvyöhykkeet,

c) aluksen ikä,

d) väliaikaisten yhteisyritysten kohdalla niiden kokonaiskesto sekä kalastustoimien kokonaiskesto,

e) yhteisön laivanvarustajan ja liettualaisen osapuolen aiempi kokemus kalatalousalalla.

4. Sekakomitea tekee sopimuspuolille suosituksen 3 kohdassa määrättyjen perusteiden mukaisesti valituista hankkeista.

5. Kun Liettuan ja yhteisön viranomaiset ovat hyväksyneet hankkeet, yhteisö toimittaa Liettuan viranomaisille luettelon valituista hankkeista tarvittavien lupien ja kalastuslisenssien myöntämistä varten.

LIITE III

VÄLIAIKAISILLE YHTEISHANKKEILLE MYÖNNETTÄVÄN TUEN SUURUUS

>TAULUKON PAIKKA>

Yhteisön jäsenvaltioiden rahoitusosuus on 25 prosenttia edellä mainituista määristä kyseisen jäsenvaltion lipun alla purjehtivia aluksia koskeville hankkeille.

LIITE IV

YHTEISYRITYKSILLE MYÖNNETTÄVÄN TUEN SUURUUS

>TAULUKON PAIKKA>

Edunsaajille maksetut palkkiot yhteisyritysten perustamista varten saavat olla enintään seuraavassa lueteltujen määrien suuruisia:

- 15 vuotta vanhat alukset: katso edellä oleva taulukko,

- alle 15 vuotta vanhat alukset: edellä olevan taulukon asteikko korotettuna 1,5 prosentilla kutakin 15 vuoden alittavaa vuotta kohden; yhteisyritysten perustamista edeltävän kymmenen vuoden aikana aluksen saaman rakennus- ja/tai uudistamistuen osalta tukea kuitenkin vähennetään suhteessa, ja 5 vuotta tai sitä nuoremmat alukset eivät saa minkäänlaista rahallista tukea,

- yli 15 vuotta vanhat alukset: edellä olevan taulukon asteikko vähennettynä 1,5 prosentilla 15 vuoden ylittävää vuotta kohden.

Yhteisön jäsenvaltioiden rahoitusosuus on 25 prosenttia edellä mainituista määristä hankkeille, jotka koskevat aiemmin kyseisen jäsenvaltion lipun alla purjehtineita, mutta nykyisin Liettuan tasavallan lipun alla purjehtivia aluksia.

LIITE V

VÄLIAIKAISTEN YHTEISYRITYSTEN JA YHTEISYRITYSTEN PERUSTAMISTA JA KALAVAROJEN HYÖDYNTÄMISTÄ KOSKEVAT EDELLYTYKSET LIETTUASSA

A. Valitut hankkeet

Kun liitteessä II määrätty hankkeen valitsemismenettely on saatu päätökseen, yhteisö toimittaa Liettuan viranomaisille luettelon yhteisön aluksista, jotka on valittu mukaan väliaikaiseen yhteisyritykseen tai yhteisyrityksiin kalastustoiminnan harjoittamista varten.

B. Lisenssit

Liettuan viranomaisten on viipymättä siirrettävä ja annettava kalastuslisenssi. Väliaikaisten yhteisyritysten osalta kalastuslisenssien voimassaoloaika on yhtä pitkä kuin väliaikaisen yhteishankkeen kesto. Kalastus tapahtuu Liettuan viranomaisten myöntämien kiintiöiden rajoissa.

C. Alusten korvaaminen

Väliaikaisessa yhteisyrityksessä toimiva yhteisön alus voidaan korvata toisella yhteisön aluksella, jonka kapasiteetti ja tekniset ominaisuudet ovat vastaavia, ainoastaan asianmukaisesti perusteltujen syiden sekä sopimuspuolten yhteisen sopimuksen perusteella.

D. Varustaminen

Väliaikaisten yhteisyritysten osana toimivien alusten on noudatettava Liettuan tasavallassa sovellettavia varustamista koskevia sääntöjä ja määräyksiä, joita on sovellettava siten, ettei tapahdu syrjintää Liettuan ja yhteisön alusten välillä.

E. Saalisilmoitukset

1. Kaikki yhteisön alukset toimittavat Liettuan viranomaisille saalisilmoituksen Liettuan kalastusmääräysten mukaisesti.

2. Saalisilmoituksesta on toimitettava jäljennös Euroopan komissiolle Brysseliin.

3. Jos näitä määräyksiä ei noudateta, Liettuan viranomaiset voivat peruuttaa kyseisen aluksen kalastuslisenssin, kunnes mainittuja määräyksiä on noudatettu.

F. Väliaikaisten yhteisyrityshankkeiden kesto

Väliaikaisten yhteisyrityshankkeiden voimassaolo saa olla enintään 1 vuosi. Tätä voimassaoloaikaa ei missään tapauksessa saa pidentää tämän pöytäkirjan päättymispäivää myöhemmäksi.

G. Tiedemiestarkkailijat

Liettuan viranomaisten pyynnöstä yhteisön alusten, jotka kalastavat tämän pöytäkirjan nojalla, on sallittava mainitun viranomaisen nimittämän tiedemiestarkkailijan tulla alukseen tehtäviensä suorittamista varten. Tarkkailijalle on annettava kaikki, mitä hän tehtäviensä suorittamisessa tarvitsee.

Hänellä on laivassa oleskelunsa aikana oltava samat olosuhteet kuin aluksen muulla päällystöllä. Liettuan viranomaiset maksavat tarkailijoiden palkkiot sekä sosiaaliturvamaksut. Aluksen omistaja vastaa hänen aluksella oleskelustaan aiheutuvista kustannuksista.

H. Miehistön palkkaaminen

1. Väliaikaisten yhteisyritysten osana toimivien yhteisön aluksien miehistöksi on palkattava vähintään kolmekymmentä prosenttia (30 %) liettualaisia. Näillä miehistön jäsenillä on oltava työtehtävien suorittamisessa tarvittava tieto.

2. Uuden lipun alla kulkevien yhteishankkeisiin osallistuvien alusten miehistön on oltava Liettuan kansalaisia.

3. Mainittujen miehistön jäsenten työsopimukset tehdään Liettuassa laivanvarustajien edustajien sekä kyseisten miehistön jäsenten kesken ja niissä on oltava Liettuan lainsäädännön mukaiset sosiaaliturvajärjestelyt sekä henki- ja tapaturmavakuutukset.